google/wiki40b huggingface dataset:
Hadrian IV

Tidlig liv og virke

Man har kommet frem til at han ble født i Abbots Langley i Hertfordshire og fikk sin tidligste utdannelse ved Abbey School i St. Albans. Hans far, Robert Breakspear, var prest i Bath bispedømme (sølibatet var fortsatt ikke en generell regel i Den romersk-katolske kirke), og ble senere munk i St. Albans. Nicholas forsøkte selv å bli munk der, men fikk ifølge klosterets krønike beskjed om å fortsette sin utdannelse og komme tilbake når han var mer egnet. Han reiste i stedet til Paris og ble etterhvert munk i et kloster nær Arles. Han ble prior for klosteret, og i 1137 ble han valgt til abbed. 
I klosteret ble han kjent for sine reformvilje, som førte til at det ble klaget på ham til Roma. Pave Eugenius III ble på grunn av dette vennlig stemt mot ham, og ved konsistoriet 1146 ble han kreert til kardinalbiskop av Albano.
Fra 1152 til 1154 var han i Skandinavia som pavelig legat. Han hadde fullmakt til å opprette et norsk og et svensk erkebispesete i tillegg til det danske i Lund. Det norske ble opprettet tidlig i 1152, med Jon Birgersson som erkebiskop. I Sverige fant han at kirken ikke var klar for et erkebispesete, men han la grunnlaget for opprettelsen av erkebispedømmet Östra Aros (senere flyttet til Uppsala) i 1164. 
Vel tilbake i Roma ble kardinal Breakspear tatt vel imot av den nye paven, Anastasius IV. Etter dennes død deltok han i pavevalget 1154 som en av 33 stemmeberettigede, og på valgets andre dag ble det flertall for ham. Han aksepterte valget og tok som fjerde pave navnet Hadrian.

Som pave

Et av hans første tiltak som pave var å forsøke å styrte Arnold av Brescia, som ledet den anti-pavelige fraksjonen i Roma. Uroen som fulgte førte til mordet på en kardinal, og rett før palmesøndag 1155 gikk Hadrian til det drastiske skritt å plassere Roma under interdikt. Som følge av dette valgte senatet å sende Arnold i eksil. Paven og Fredrik I Barbarossa var samme år sentrale i å sikre at Arnold ble henrettet. 
Pave Hadrian kronet Fredrik I i Peterskirken den 18. juni 1155. Dette hisset opp romerne så til de grader at paven måtte flykte fra byen, og han kunne ikke vende tilbake før i november 1156. Senere oppsto en konflikt mellom pave og keiser, som ser ut til å ha begynt med en uheldig oversettelse av et brev, som gav inntrykk av at paven så på Frederik som sin vasall. Dette ble oppklart gjennom et nytt brev, men skaden hadde skjedd og det vokste fram en stadig dypere mistro mellom dem. I august 1159 var Hadrian nær ved å ekskommunisere keiseren, men han døde 1. september i Anagni, før dette kunne gjøres.
Hadrian ble gravlagt i Peterskirken. 
I forbindelse med 850-årsjubileet for opprettelsen av Nidaros erkebispedømme la Norges statsminister Kjell Magne Bondevik på vegne av Regjeringen ned en krans ved Hadrians monument i kirkens krypt.
Asiamerika

Asiamerika var et kontinent i sen kritt og eocen, som bestod av kontinentet Laurasia. Det var atskilt av grunt hav fra Eurasia i vest og Laurentia i øst, og bestod med dagens begreper av vestlige USA og Canada, Mongolia, og Kina.  Kontinentet var hjem for dinosaurer og arkaiske (tidlige) former for pattedyr. Gruppen Tyrannosauridae utvandret fra Asia til Amerika via landbroen som forbandt Asiamerika.
Da Siste istid startet gjenoppstod kontinentet nesten – ved at en innlandsis på ny forbandt Øst-Asia og Alaska. Kontinentets høyeste område var på Grønland, mens det laveste området idag ligger under havet mot Nordpolen.
Det Etiske Råd

Det Etiske Råd er en dansk organisasjon som ble dannet den 1. januar 1987 for å arbeide med spørsmål omkring kunstig befruktning og rådgi Folketinget og helsemyndigheter i etiske spørsmål. Derutover skal Det Etiske Råd skape debatt om bio- og genteknologier som berører mennesker, natur, miljø og næringsmidler.
Der er 17 ulønnede medlemmer av rådet. De er utpekt på grunn av sin interesse for etiske spørsmål.
Ni medlemmer utpekes av et særlig utvalg i Folketinget, Udvalget vedrørende Det Etiske Råd, mens fire medlemmer utpekes av innenriks- og helseministeren, ett medlem av miljøministeren, ett medlem av ministeren for næringsmidler, landbruk og fiskeri, ett medlem av ministeren for vitenskap, teknologi og utvikling og ett medlem utpekes av økonomi- og næringsministeren.
Sammensetningen skal sikre at såvel legfolk som fagfolk er representert i Rådet, og at der i Rådet kun er én mer av det ene kjønn enn av det annet. Fagfolk behøver i denne sammenheng ikke ha det minste med etikere, filosofer eller lignende som har belegg for å treffe etiske avgjørelser, men derimot leger, sykepleiersker, teologer, etc.
Formannen for Det Etiske Råd utnevnes av innenriks- og helseministeren etter innstilling fra det nevnte folketingsutvalg.
Zera Yacob

Liv og virke

Yacob var religionslærer i Aksumregionen da en portugisisk jesuitt i 1620-årene overtalte kong Susenyos av Aksum til å konvertere til katolisismen. Etter at den katolske lære ble Etiopias offisielle religion, kom snart de sedvanlige forfølgelsene av annerledes troende i gang. Yacobs avvik var at han unngikk å velge side, og etter å ha blitt forrådt gikk han i skjul i det indre av Etiopia. Her fikk han god tid til å tenke over stridighetene mellom ulike trosretninger.
Kong Susenyos ble i 1632 etterfulgt av sønnen Fasiladas, som raskt gjeninnførte ortodoks tro og gjorde slutt på den sekteriske uroen. Zera Yacob kom ut fra isolasjonen og reiste til Gondar-området der han skrev for lokalbefolkningen og underviste barn. Eleven Walda Heywat oppmuntret Yacob til å skrive en kort selvbiografi/filosofisk avhandling som fikk navnet Hatäta (1667). Etter at Yacob døde, skrev Heywat en mer praktisk orientert Hatäta. Tittelen betyr omtrent «undersøkelse».

Filosofi

I Hatäta irettesetter Yacob sine samtidige for ukritisk å akseptere autoritetenes påstander, og anbefaler en selvstendig undersøkelse basert på rasjonalitet og fornuft. Foregangsmennene for den europeiske opplysningstida levde på samme tid som Yakob, eksempelvis René Descartes og John Locke, men der disse avviste ateismen, var Yacob talsmann for en mer agnostisk, verdslig og undersøkende metode som åpnet for ateisme. Han kritiserer kristendom, islam, judaisme og indiske religioner, og argumenterer for at det ikke er mulig at alle religionene kan ha rett. Yacob ønsket en opplyst debatt rundt religionens subjektivitet; han hadde tro på at det finnes en form for skaperkraft og diskuterer Guds mulige eksistens mer fordomsfritt enn Descartes.
Zera Yacob og Walda Heywats avhandlinger kan være de eneste filosofiske arbeidene skrevet sør for Shahara før kolonitida. Tankegodset deres er en selvstendig utforming av opplysningsfilosofiens ideer, men de fikk ingen etterfølgere: Zera Yacobs arbeid markerer starten på en etiopisk filosofi, mens disippelen Walda Heywat markerer slutten.
Englenes andel

Englenes andel (fransk: La part des anges; engelsk: Angels' share) er de ca. 3% av alkohol som fordamper fra lager- og modningsfatene i blant annet Cognac og Armagnac. Uttrykket stammer derfra, men er kjent og i bruk også i Whisky-produserende områder.
Alt brunt brennevin er lagret i kortere eller lengre tid på eikefat. Selv om disse tidligere kan ha blitt brukt til lagring av vin, eksempelvis Sherry, er det ikke til å unngå at fuktighet, inklusive alkohol trenger gjennom porene og fordamper. For produsenten er dette rent tap, som tas inn ved at vellagret brennevin blir dyrere.
I større lagerhaller og -kjellere er atmosfæren merkbart preget av dette i en grad som kan få en besøkende til å undres på hvilken promille en kan puste seg til.
Englenes andel er synkende når alkoholinnholdet i det som lagres blir lavere. Vinprodusentene merker derfor mindre til svinnet.
Poul Laxmand

Bakgrunn

Poul Laxmand var sønn av Peder Poulsen Laxmand (d. etter 1466) og Margrethe Thorkildsdatter Brahe.

Embeder

I 1483 ble han riksråd og i 1490 rigshofmester (rikshovmester). Poul Laxmand var en av landets rikeste adelsmenn med aner til andre høyadelige slekter som Brahe, Krummedige og Thott. Han var sin tids største danske godseier med cirka 900 bondegårder, hvorav hovedparten befant seg i Skåne. 
Han la seg ut med flere, deriblant biskop i Roskilde Niels Skave samt med den ikke-adelige erkebiskop i Lund, Birger Gunnersen. I 1502 fulgte han kong Hans på toktet til Stockholm og vendte tilbake igjen i juni. 
Den 22. i samme måned ble han, på vei hjem fra slottet til sin gård i Østergade, på Højbro overfalt av de to adelsmennene Ebbe Strangesen og Bjørn Andersen Bjørn til Stenalt. Rikshofmesteren ble dødelig såret og kastet i vannet med de hånlige ordene: «Du hedder Laxmand, du har hjemme i Vandet, svøm nu!».

Fordømmelse

Kongen overvar messer for den avdøde Laxmands sjel, og lot sin vogn ledsage liket til Vor Frue Karmelitterkloster i Helsingør. Men kort etter kunngjorde kongen på Sjællands landsting at Laxmand hadde stått i forræderisk forbindelse med svenskerne, og at hans gods derfor ville bli beslaglagt av kronen. 
Drapsmennene ble ikke straffet, men den 8. november samme år ble Laxmand selv i stedet dømt skyldig, uten at noen våget å opptre til hans forsvar. Laxmands datter, Else, var gift med befalingsmann på Kalmarhus, Abraham Eriksen Gyldenstierne. Etter freden i 1512, forklarte paret, på Gyldenstiernes  foranledning, at de ikke hadde hatt noen forbindelse med Laxmand. Først i 1526 fikk Laxmands barn erstatning for tapet, men kun for sin mødrenearv og mot å gi avkall på farens eiendommer.
Elias Figenschou

Elias (Hansen) Figenschou (født ca. 1600, død ca. 1661) også stavet Figenschoug, Fiigenschoug, Figenschou, Figenschau og Fiigenschow, var en av Norges fremste barokkmalere på 1600-tallet.
Det antas at han har gått i lære i Amsterdam, hvor han har hatt forbindelse med andre kunstmalere. Hans arbeider har flamsk påvirkning, med direkte «lån» fra Rubens slik det kommer til uttrykk blant annet i Figenschous altertavle i Voss kirke. Han har malt en rekke presteportretter, portrettmedaljonger av tyske kjøpmenn og epitafier.
Figenschou kom til Bergen og er oppført i Skattemanntallet der fra 1645. I 1652 ble han omtalt han som «Kontrefejeren i Bergen, Elias Fugelschoug». Det hersker allikevel usikkerhet med hensyn til når han kom til Norge, han kan ha virket i Bergen allerede fra rundt 1630.
Figenschougs presteportretter omfatter blant annet ekteparet Miltzow fra 1633 og portrettene av sogneprest Erik Nordal i Leikanger prestegjeld og hans andre ektefelle Lene Splidsdatter, de siste to fra 1641. Maleriene av Nordal og ektefellen henger i Leikanger kirke i Leikanger.
I tillegg til portretter utførte han religiøse motiver, både epitafier og malerier til altertavler. Han malte også Norges første kjente landskapsmaleri, av Halsnøy kloster i 1656, dette tilhører Skoklosters slott utenfor Stockholm og har muligens kommet dit som krigsbytte. Samme år malte han et portrett av Christian IV av Danmark og Norge på likstrå, det er sannsynligvis en kopi etter Berent Hilwaertz.

Familie

Figenschous foreldre var antagelig kongelig hoffsalmaker Hans Fiigenschouch fra København og Katharina fra Hindelang. Han giftet seg med datteren til fogden i Salten, Anna Christensdatter Bloch.
Palaeomela

Utseende

Middelsstore, ovale, blanke, metalisk fargede bladbiller.

Utbredelse

Slekten er utbredt i Australia (New South Wales, Victoria, Tasmania).
Dong Fangzhuo

Profesjonell karriere

Han ble kjøpt av Manchester United fra Dalian Shide i 2004. Handelen var verdt £3,500,000 og Dong ble den første kinesiske spilleren i Manchester United. Transfersummen er også den største innen kinesisk fotball noensinne.
Dongs posisjon er spiss. Grunnet den manglende arbeidstillatelsen ble Dong, umiddelbart etter at han kom til United, lånt ut til Royal Antwerpen for å få førstelagserfaring. I 2005/2006-sesongen ble Dong toppscorer for Royal Antwerpen med 17 mål.
På Uniteds Asia-tur i 2005 fikk Dong sin førstelagsdebut i en treningskamp mot Hongkong. Han scoret ett mål i 2-0-seieren.
På Uniteds Sør-Afrika-tur scoret Dong vinnermålet i 1-0-seieren mot Kaizer Chiefs. Sir Alex Ferguson uttalte at Dong hadde fart og fysikk nok til å spille for United og at han håpet at Dong ville kvalifisere for arbeidstillatelse i januar 2007. Og Fergusons håp ble virkelighet da Dong fikk arbeidstillatelse ved årsskiftet. Han returnerte til Manchester United i håp om førstelagsspill, og han spilte i showkampen mellom united og "europa XI" i 2007.
Sesongen 2007/2008 ble Fangzhuos siste sesong i Manchester United. 28. august 2008 gikk han gratis til sin tidligere klubb Dalian Shide FC.
I starten av 2010 gikk Fangzhuo til den polske klubben Legia Warszawa.

Landslaget

Dong var en del av det kinesiske juniorlandslaget som deltok i Junior-VM i 2005. Han kom inn som innbytter i 3 av de 4 kampene Kina spilte.
Dong scoret for Kinas A-landslag i 4-1-tapet mot Sveits. Kampen var en privatlandskamp i forkant av Fotball-VM i 2006.
Tropiduchidae

Utseende

Små til middelsstore, ofte grønne sikader. Kroppen er middels slank og en tanke flattrykt. Et kjennetegn på familien er at den bakre delen av mesonotum (den midtre ryggplaten) er skilt fra resten av platen ved en fin fure. De kan minne om familien Delphacidae, men mangler en stor, bevegelig spore på leggene. Hodet er forholdsvis lite, noen ganger er pannen langt framtrukket. Denne har to lengdelister. Fasettøynene er noe utstående, forholdsvis små og gjerne mørke på farge. Både pronotum og mesonotum har tre lengdelister. Vingene er velutviklede, vanligvis glassklare, med et markert, gjerne lyst, årenett. Beina er middels lange og kraftige. Nymfene kan minne om nymfene til Delphacidae, men noen har en kvast av vokstråder som stikker ut fra bakkroppsspissen.

Levevis

Som de fleste sikader lever de av plantesaft. Både nymfene og de voksne suger plantesaft over bakken. De kan leve på en rekke ulike plantegrupper, både bregner, gress og siv, palmer og tofrøbladete planter. De fleste av artene lever enten på enfrøbladete planter eller på treaktige, tofrøbladete planter. Familien er mest vanlig i skog, men arter forekommer i et vidt spenn av miljøer fra halvørken til tropisk regnskog. Enkelte arter er regnet som skadedyr, blant andre Numicia viridis på sukkerrør og Ommatissus lybicus på daddelpalmer.

Utbredelse

Tropiduchidae finnes over hele Jorden i varm-tempererte og tropiske områder.
I Europa finnes det bare tre arter, som nordligst er funnet i Østerrike. Fra USA er det bare kjent to arter.
Kung Fu Girls

Kung Fu Girls er et band som rakk å gi ut to album, This Is the Kung Fu Beat i 1993 og Puzzle i 1995. I tillegg kom det et par singler og noen spor på samlere. Bandets uttrykk var tuftet på energisk, refrengbasert powerpop. 
Debutlangspilleren fikk ny oppmerksomhet da den ble gjenutgitt i 2004 og oppnådde terningkast 6 i Aftenposten. Albumet dukket også opp på Dagsavisens liste over tidenes beste norske skiver sommeren 2007. Albumet var noen få år tidligere med på en lignende kåring i Spirit. 
Bandet hadde utspring i det samme miljøet som har gitt suksesser som Gluecifer, Turboneger, Astroburger og Anal Babes. Kung Fu Girls valgte å hente inspirasjon fra fuzzpop, punkrock og surf. Samtidige anmeldelser navnedroppet artister som Buzzcocks, DWaS, Blondie og Lemonheads som referanser for bandets uttrykk. De siste årene har Andreas og Bård brukt i kraftrockbandet Bonk, men for kort tid siden valgte de å forlate bandet.
Kontrolltårn

Kontrolltårn er i luftfarten en enhet som yter flygekontrolltjeneste for lokaltrafikk. Flygeledere gir luftfartøyer klareringer og instruksjoner for manøvrering på bakken og i lufta innenfor kontrollsonen. I tillegg ytes det flygeinformasjons- og alarmtjeneste.
Ved norske regionale flyplasser jobber det i stedet for en flygeleder en AFIS-fullmektig. Disse gir informasjon om annen trafikk, vind, rullebaneforhold og vær. En AFIS-fullmektig gir informasjon – ikke klareringer til luftfartøyer på og ved flyplassen.
Helgi Björnsson

Publikasjoner

Siden 1979 har Björnsson gitt ut en rekke vitenskapelige artikler i tidsskrifter som f.eks. Nature. Han har også skrevet kapitler i bøker og laget spesialkart.
Hoya de Los Vicentes

La Hoya de Los Vicentes ligger i Jumilla i Murcia i Spania, og er en av verdens største solcelleparker tilkoblet strømnettet med en produksjonskapasitet på over 23 megawatt. 120 000 solpanel er installert ved anlegget. Solcelleparken dekker et område på rundt 100 hektar, noe som tilsvarer 100 fotballbaner, og omfatter en gruppe på 200 solkraftverk med en kapasitet på 100 kilowatt hver. Dette er nok strøm til å dekke det årlige behovet til 20 000 husstander.
Luzentia brukte kun 11 måneder på å føre opp hele parken. På grunn av det store antallet solcellepanel som krevdes ble det kjøpt inn panel fra flere forskjellige produsenter, Atersa, Solon, Yingli, Suntech og Ningbo. Det ble stilt visse krav til kvalitet som ble kontrollert av én leverandør, ATERSA. Hvert av solpanelene bruker et enkeltaksielt målsøkesystem for å følge solas ferd over himmelen. Tracking øker effektiviteten av anlegget med opp til 25%. Anlegget er anslått å gi en reduksjon på 42 000 tonn CO₂ per år.
Tawadros II av Alexandria

Bakgrunn

Wagih Sobhi Baki Solaymans far var landskapsarkitekt. Wagih hadde to søstre. Fem år gammel ble han med da familien flyttet til Sohag, og tre år senere til  Damanhur. Senere studerte han farmasi ved Universitetet i Alexandria med eksamen 1975.

Munk, prest

Han ble munk i 1986, studerte teologi ved klosteret St. Pishoy i Wadi Natrun og ble presteviet i 1989 av Shenouda III, og fikk da navnet fader Theodor Ava Bishoy.

Biskop

I 1997 ble han biskop i El-Beheira bispedømme i Egypt under navnet Tawadros.

Pave

Den 4. november 2012 ble Tawadros valgt til overhode for den koptiske kirke, som den 118. i kirkens paverekke, og ved en seremoni den 18. november 2012 ble han innsatt som patriark av Alexandria. Innsettelsen fant sted i Sankt-Markuskatedralen i Kairo - denne kirke er ved siden av Sankt-Markus-katedralen i Alexandria er den koptiske paves sete.
Pave Tawadros II begynte i sitt høye embede på en tid da Egypt gjennomlevde omskiftende endringer. Han uttalte at den ortodokse kirke gikk inn for å beholde artikkel 2 intakt i utkastet til konstitusjon, det vil si slik som den sto i den gamle konstitusjon. Han gikk senere inn for ar de egyptiske kirker trakk seg fra den konstitusjonsforberedende forsamling, trass i presidentskapets oppfordringer at de skulle forbli/vende tilbake.
På palmesøndag i 2017 feiret pave Tawadros II messen i Markuskatedralen i Alexandria rett før katedralen ble bombet. Paven kom fra det uten skade. ISIL sa at de stod bak angrepet, som kostet 13 mennesker livet og skadet minst 21 andre.
Ü-Tsang

Ü-Tsang (tibetansk: དབུས་གཙང་, Wylie: Dbus-gtsang), eller omvendt Tsang-Ü, eller Utsang, er sammen med Kham og Amdo en av de tre historiske regioner i Tibet. Ü-Tsang er sammenslått av to områder, Ü og Tsang, som hadde Lhasa henholdsvis Shigatse som sentrum. Den nåværende autonome regionen Tibet omfatter den større del av det territorium som en gang utgjorde Ü-Tsang, samt deler av Kham.
Ü-Tsang er således det kulturelle kjerneområde i Tibet, og her hadde det viktigste og mest sentrale tibetanske kongedømme sitt hjem. Utsang omfatter de øvre deler av elven Brahmaputra og dens sidedaler. Her er en rekke middelalderklostre av historisk betydning, relativt gode jordbruksområder, og en rekke moderne større eller mindre byer. Blant dem er Tibets hovedstad Lhasa.
All India Women's Conference

All India Women's Conference (AIWC) er Indias største kvinneorganisasjon, med hovedkontor i Delhi. Den ble grunnlagt i 1927 og har ca. 100 000 medlemmer og over 500 avdelinger. Det er en av Indias største og eldste frivillige organisasjoner.
Organisasjonen har konsultativ status i FNs økonomiske og sosiale råd og er representert i en rekke internasjonale organisasjoner som International Alliance of Women, International Network on Gender and Energy, Global Village Energy Partnership, World Water Partnership og andre.
Tequila (brennevin)

Historie

Tequila ble først produsert på 1500-tallet. Aztekerne hadde allerede laget pulque fra agaveplanten lenge før de spanske Conquistadorene kom til Mexico. Den type tequila som man kjenner til i dag, kom først i produksjon tidlig på 1800-tallet i Guadalajara. Det er først de senere tiår at etterspørselen etter tequila har økt internasjonalt. Selv om man i Norge kun får tak i noen få merker av tequila (med veldig varierende kvalitet), så finnes det over 600 forskjellige merker av tequila på markedet i Mexico.

Tequilatyper

Det finnes to typer tequila, premium og mixto. Den ene typen består av 100 % blå agave, og den andre består av 51 % blå agave.
Den reneste typen tequila man får er produsert av 100 % blå agave. Tequila som ikke består av 100 % blå agave, må bestå av 51 % blå agave, og kalles for mixto. Mixto består av i tillegg til blå agave, også av vanlig rørsukker eller fra mais, og den benyttes som navnet tilsier, i drinker. Premium Tequila, som består av 100 % blå agave, drikkes som oftest rent eller sammen med lime og salt.
Lykkeby

Lykkeby (Lyckeby, Lyckå) var en dansk middelalderby i Øster Herred i Blekinge.

Historie

Byen nevnes første gang i 1449. I 1507 ble Blekinge herjet av svenskene, og Lykkeby med slottet ble plyndret og brent. I 1564 under Den nordiske syvårskrig brant byen igjen ned.
I år 1600 mistet Lykkeby sine køpstadsprivilegier, fordi Christian IV ville styrke den nyanlagte festningsbyen Christianopel. I 1601 befalte kongen at Lykkeby slott skulle rives ned, og stenene brukes til å forsterke befestningen av Christianopel. Den årlige markedsdag ble også flyttet til den nye by. I 1636 beskrives byen som et magert fiskeleie.
Etter freden i Roskilde i 1658 gikk Lykkeby over til Sverige. I 1690 var fattigdommen så stor, at man ikke hadde råd til holde seg med en prest. I 1736 styrtet kirken sammen. 
Der hvor middelalderens by lå ligger i dag den svenske Lyckby, som nå mere eller mindre er vokst sammen med Karlskrona.
Smartbok

En smartbok er en tidligere klasse av mobile enheter som kombinerte egenskaper fra både en smarttelefon og en NettPC. Smartbøker ble produsert mellom 2009 og 2010. De ble reklamert med egenskaper som at de alltid var påslått, hadde batterier som varte hele dagen, 3G eller Wi-Fi forbindelse og GPS i bærbare datamaskiner med en skjermstørrelse på 5 til 10 tommer og en myk berøringsskjerm som tastatur.
Benz Parsifal

Benz Parsifal var den tredje bilmodellen som ble lansert av Karl Benz. Den ble lansert i oktober 1902, og etterfulgte Benz Velo.
Verken Benz Velo og Benz' første modell, Patent Motorwagen var spesielt raske biler. Patent Motorwagen-modellene hadde 0,9 – 2 hk, og Velo hadde 1,5 hk i starten, men fikk 2,75 hk fra 1896 og 3,5 hk fra 1900. Salget av Benz' biler falt dramatisk fra 1900 til 1902, da bl.a. Mercedes lanserte langt sterkere og raskere biler. Karl Benz ble derfor tvunget til å lansere en kraftigere modell, og Parsifal var Benz' svar på utfordringen fra Mercedes. Parsifal ble designet av et fransk designteam ledet av Marius Barbarou. Bilen hadde 10/12 hk.
Parsifal ble ingen stor suksess, og greide ikke å ta igjen det forspranget Mercedes og andre konkurrenter hadde fått. I 1905 ble Parsifal erstattet av en modell med 18 hk: Benz Double Phaeton.
Sindel Point

Sindel Point (bulgarsk нос Синдел, ‘Nos Sindel’) er et lavt, isfritt nes på østkysten av Livingston Island i Sør-Shetlandsøyane i Antarktis som stikker 250 meter ut i Moon Bay mellom enden av Kaliakrabreen i nord og Strumabreen i sør. Det ligger 2,9 km nordøst for Sliven Peak og 5,75 km sørvest for Edinburgh Hill.
Neset er kalt opp etter bebyggelsen Sindel nordøst i Bulgaria.